b'\n_START_ARTICLE_\nP\xc3\xa4lm\xc3\xa4\n_START_SECTION_\nMaantiede ja asutus\n_START_PARAGRAPH_\nP\xc3\xa4lm\xc3\xa4n kunnan pinta-ala on 3016,14 neli\xc3\xb6kilometri\xc3\xa4. Se rajoittuu pohjoisessa Karhum\xc3\xa4en piirin Tsolmuisen kuntaan, koillisessa Arkangelin alueeseen sek\xc3\xa4 id\xc3\xa4ss\xc3\xa4 Puudo\xc5\xbein piirin Kuganavolokin ja etel\xc3\xa4ss\xc3\xa4 Avdejevon kuntiin. Pinta-alasta valtaosa on mets\xc3\xa4\xc3\xa4 ja vesist\xc3\xb6j\xc3\xa4._NEWLINE_Seudun j\xc3\xa4rvi\xc3\xa4 ovat muun muassa kunnan koillisosassa sijaitsevat Ik\xc5\xa1ozero, Jangozero ja Uk\xc5\xa1ozero. Jokia ovat P\xc3\xa4lm\xc3\xa4, Yl\xc3\xa4-Uikujoki ja \xc5\xbdilaja Tambitsa. Hy\xc3\xb6tykaivannaisiin kuuluvat hiekka, sora ja turve. Suunnitteilla on Jangozeron rauhoitusalueen perustaminen._NEWLINE_Keskustaajaman ja samannimisen kyl\xc3\xa4n lis\xc3\xa4ksi kuntaan kuuluvat Pudo\xc5\xbegorskin, Tambitsan (ven. Tambitsy) ja Tambit\xc5\xa1ozeron taajamat sek\xc3\xa4 Rimoilan kyl\xc3\xa4. Toiseksi suurin asutuskeskus on yli 700 asukkaan Pudo\xc5\xbegorski. Lakitekstin mukaan kuntaan kuuluvat my\xc3\xb6s Kodat\xc5\xa1guban ja Ostrit\xc5\xa1in kyl\xc3\xa4t.\n_START_SECTION_\nHistoria\n_START_PARAGRAPH_\nP\xc3\xa4lm\xc3\xa4n taajama on perustettu vuonna 1939. Se on saanut nimens\xc3\xa4 P\xc3\xa4lm\xc3\xa4n kyl\xc3\xa4st\xc3\xa4, joka sijaitsee taajaman etel\xc3\xa4puolella P\xc3\xa4lm\xc3\xa4joen suussa. Vuodesta 1956 l\xc3\xa4htien P\xc3\xa4lm\xc3\xa4ll\xc3\xa4 oli kaupunkimaisen taajaman status.\n_START_SECTION_\nLiikenne, talous ja palvelut\n_START_PARAGRAPH_\nP\xc3\xa4lm\xc3\xa4n ohi kulkee Karhum\xc3\xa4en ja Puudo\xc5\xbein v\xc3\xa4linen maantie. Taajamassa toimii puunhankintayritys ja vuonna 2005 avattu saha. Palveluihin kuuluvat keskikoulu, kulttuuritalo, kirjasto ja pieni poliklinikka.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nP\xc3\xa4lm\xc3\xa4n kyl\xc3\xa4n l\xc3\xa4helt\xc3\xa4 on l\xc3\xb6ydetty kivikautisia asuinpaikkoja. Kyl\xc3\xa4ll\xc3\xa4 on historiallisen asutuksen status. Sen rakennusmuistomerkkeihin kuuluvat 1700\xe2\x80\x931800-luvun vaihteessa rakennettu Pyh\xc3\xa4n Eliaan tsasouna sek\xc3\xa4 1800\xe2\x80\x931900-luvun vaihteessa pystytetyt asuintalot. Rakennusmuistomerkkej\xc3\xa4 on my\xc3\xb6s Rimoilassa.'